Polisie lê beslag op dwelms van R8 miljoen in KaapstadDie polisie het Maandagaand beslag gelê op dwelms met ŉ straatwaarde van sowat R8 miljoen tydens ŉ klopjag in Kaapstad. Die Valke en Misdaadintelligensie het ŉ 39-jarige Nigeriër man in hegtenis geneem wat 2 kg Tik in sy besit gehad het, het lt.kol. André Traut, woordvoerder van die polisie gesê. Die man se woonstel in Somersetstraat in Groenpunt en sy klub in Darlingstraat is deursoek. ŉ Woonstel in Buitenkantstraat wat glo vir die vervaardiging van dwelmmiddels gebruik is, is ook deursoek. Die polisie het onder andere beslag gelê op kokaïen, heroïen en metamfetamien. Die polisie het ook beslag gelê op R250 000 kontant in ŉ huis in Table View wat glo inkomste uit die verkoop van dwelmmiddels was. Die polisie beskou dié klopjag as ŉ betekenisvolle terugslag op dwelmhandel in die Wes-Kaap. Die verdagte was die fokus van speurders se ondersoek ná ŉ geheime transaksie in Adderleystraat in Kaapstad. Die vermeende dwelmhandelaar sal binnekort in die hof verskyn.